കര്ണാല് പൊലീസ് ലാത്തിചാര്ജില് ജുഡീഷ്യല് അന്വേഷണം കര്ഷക പ്രതിഷേധം അവസാനിപ്പിച്ചു ന്യൂഡല്ഹി: ആഗസ്റ്റ് 28ലെ പൊലീസ് ലാത്തിചാര്ജുമായി ബന്ധപ്പെട്ട് ഹരിയാനയിലെ കര്ണാലില് ജില്ല ആസ്ഥാനം വളഞ്ഞ് കര്ഷകര് നടത്തിയിരുന്ന പ്രതിഷേധം അവസാനിപ്പിച്ചു. പൊലീസ് ലാത്തിചാര്ജില് കര്ഷകന് മരിച്ച സംഭവം അന്വേഷിക്കണമെന്നാവശ്യപ്പെട്ട് നടത്തിയ പ്രതിഷേധം അഞ്ചുദിവസം പിന്നിട്ടിരുന്നു. സംഭവത്തില് അന്വേഷണം നടത്താമെന്ന് ഹരിയാന സര്ക്കാര് ഉറപ്പുനല്കിയതിനെ തുടര്ന്നാണ് പ്രതിഷേധം അവസാനിപ്പിച്ചത്.ലാത്തിച്ചാര്ജിന് ഉത്തരവിട്ട സബ് ഡിവിഷനല് മജിസ്ട്രേറ്റ് ആയുഷ് സിന്ഹക്കെതിരെ ജുഡീഷ്യല് അന്വേഷണം നടത്തും. കൂടാതെ ഇദ്ദേഹത്തെ നിര്ബന്ധിത അവധിയില് പ്രവേശിപ്പിക്കും. ഒരു മാസത്തിനകം അന്വേഷണം പൂര്ത്തിയാക്കും. വിരമിച്ച ജഡ്ജിയുടെ നേതൃത്വത്തിലായിരിക്കും അന്വേഷണമെന്നും കര്ഷകര്ക്കൊപ്പം നടത്തിയ സംയുക്ത വാര്ത്താസമ്മേളനത്തില് അഡീഷനല് ചീഫ് സെക്രട്ടറി ദേവേന്ദര് സിങ് പറഞ്ഞു. ലാത്തിച്ചാര്ജില് പരിക്കേല്ക്കുകയും പിന്നീട് മരിക്കുകയും ചെയ്ത കര്ഷകനായ സുഷീല് കാജലിന്റെ ബന്ധുവിന് ജോലി നല്കാനും സര്ക്കാര് തീരുമാനിച്ചു. ലാത്തിചാര്ജില് പരിക്കേറ്റാണ് കര്ഷകന് മരിച്ചതെന്ന കാര്യം സര്ക്കാര് നേരത്തേ നിഷേധിച്ചിരുന്നു. സര്ക്കാര് അന്വേഷണം പ്രഖ്യാപിച്ചതോടെ അഞ്ചുദിവസമായി ജില്ല ആസ്ഥാനത്ത് നടത്തിവന്ന പ്രതിഷേധം അവസാനിപ്പിക്കുന്നതായി കര്ഷക നേതാവ് ഗുര്ണാം സിങ് ചദുനി പറഞ്ഞു. കേന്ദ്രസര്ക്കാറിന്റെ മൂന്ന് കാര്ഷിക നിയമങ്ങള്ക്കെതിരെയായിരുന്നു കര്ണാലില് ആഗസ്റ്റ് 28ലെ കര്ഷക സമരം. എന്നാല്, പ്രതിഷേധിച്ച കര്ഷകര്ക്ക് നേരെ പൊലീസ് ക്രൂരമായി ലാത്തിച്ചാര്ജ് നടത്തുകയായിരുന്നു. 10ഓളം പേര്ക്ക് പരിക്കേല്ക്കുകയും ഒരു കര്ഷകന് മരിക്കുകയും ചെയ്തു. തലക്ക് പരിക്കേറ്റ കര്ഷകന്റെ ചിത്രങ്ങള് സമൂഹമാധ്യമങ്ങളില് പ്രചരിച്ചതോടെ സര്ക്കാറിനെതിരെ പ്രതിഷേധം ശക്തമായിരുന്നു.